**Vyhlásenie**

**Ministerstva práce, sociálnych vecí a rodiny Slovenskej republiky**

návrh nariadenia vlády Slovenskej republiky, ktorým sa ustanovuje výška finančného príspevku na poskytovanie sociálnej služby v niektorých druhoch zariadení sociálnych služieb na rok 2025 **sa predkladá s rozporom  s Ministerstvom financií Slovenskej republiky.**

Obsahom zásadnej pripomienky Ministerstva financií Slovenskej republiky je zásadný nesúhlas s medziročným zvýšením finančného príspevku zo štátneho rozpočtu, nakoľko v aktuálnej etape prípravy návrhu rozpočtu na roky 2025 až 2027 sa neuvažovalo s navrhovaným zvýšením finančného príspevku.

MF SR žiada, aby všetky negatívne vplyvy na rozpočet verejnej správy boli zabezpečené z rozpočtovej kapitoly MPSVR SR v rámci schválených limitov kapitoly Ministerstva práce, sociálnych vecí a rodiny SR a to bez dodatočných požiadaviek na rozpočet verejnej správy.

Ministerstvo práce, sociálnych vecí a rodiny SR zásadnú pripomienku neakceptuje z nasledovných dôvodov:

Nevykonanie úpravy výšky finančného príspevku na poskytovanie sociálnej služby v niektorých druhoch zariadení sociálnych služieb na rozpočtový rok 2025 by vzhľadom na medziročný nárast výšky minimálnej mzdy, ako aj záväzkov zamestnávateľov súvisiacich so zvyšovaním príplatkov za prácu podľa novely Zákonníka práce  vyvolalo riziko nezabezpečenia udržateľnosti poskytovania sociálnych služieb dlhodobej starostlivosti v zariadeniach sociálnych služieb podmienených odkázanosťou a vo vybraných zariadeniach krízovej intervencie, a to v dôsledku nespolufinancovaného nárastu mzdových a ostatných osobných nákladov poskytovateľa sociálnych služieb, a to aj pri zohľadnení viaczdrojového financovania sociálnych služieb podľa § 71 zákona o sociálnych službách.

Bez vytvorenia právnych predpokladov medziročným zvýšením výšky tohto finančného príspevku, nemožno zabezpečiť stabilizáciu zamestnancov v sociálnych službách, ktorá je nesporne spojená so  zvýšením  úrovne ich odmeňovania. Bez stabilizácie týchto zamestnancov v sociálnych službách a tým zabezpečenia personálnych predpokladov na poskytovanie sociálnych služieb v zariadeniach podmienených odkázanosťou,  môže dôjsť k ohrozeniu základných ľudských práv a slobôd prijímateľov sociálnych služieb v zariadeniach podmienených odkázanosťou, spojenému s ohrozenou bezpečnosťou poskytovanej sociálnej služby, a to reálnym nezabezpečením potrebnej osobnej starostlivosti o prijímateľov v zariadeniach podmienených odkázanosťou.